## Metrovalencia facilita l’accés a Fira València amb motiu de BdM Meeting, 2 Días para Ganar i la Fira de la Carrera de la Dona

*** El 28 de març se celebra l’esdeveniment de la Central de Compres i Servicis de botigues especialitzades en construcció
* Els dies 28 i 29 té lloc el certamen de Ferreteria i Subministrament Industrial i la Fira de la Carrera de la Dona València 2025**

Metrovalencia oferix esta setmana servicis addicionals a Fira València en la línia 4 del tramvia, amb l’objectiu de facilitar l’accés als diferents esdeveniments que es desenrotllaran, en concret BdB el divendres 28 de març, 2 Días para Ganar el divendres 28 i el dissabte 29 de març, i la Carrera de la Dona, també el divendres i dissabte.

BdB Meeting és l’esdeveniment de la Central de Compres i Servicis de botigues especialitzades en construcció, una fira comercial a on es reunixen associats, proveïdors i l’equip de la Central BdB, en una jornada d’interaccions i activitats amb l’objectiu d’impulsar els negocis dels assistents.

La Fira Privada de Ferreteria i Subministrament Industrial, 2 Días para Ganar, està participada per proveïdors referents del món de la ferreteria i del subministrament industrial.

Per la seua banda, la Carrera de la Dona de València 2025 arriba el cap de setmana amb diverses activitats dins de la Fira de la Corredora, que un any més tindrà lloc en el pavelló 7 de Fira València el divendres de 16 a 20 hores i el dissabte de 10 a 20 hores.

Durant la celebració dels certàmens, el servici de tramvia circularà entre la parada de Doctor Lluch i la de Fira i viceversa, amb una freqüència de pas de 20 minuts el divendres, i entre 30 i 40 minuts el dissabte, en l’horari establit entre les 6:00 i les 23 hores.

El divendres, el primer tramvia eixirà des de Beteró a les 6 hores i a les 6:30 hores des de Doctor Lluch. L’últim eixirà des de Doctor Lluch a les 21:29 hores. Des de la parada de Fira, el primer serà a les 6:40 hores i l’últim a les 22:19 hores.

El dissabte, el primer comboi eixirà de Doctor Lluch a les 6:00 hores i l’últim des de Fira a les 22:19 hores.

Amb la finalitat d’agilitzar el servici, tots els tramvies que facen el recorregut fins a la parada de Fira en la Fira de Mostres ho indicaran en el rètol de destinació situat en la capçalera de la unitat. Juntament amb el tramvia, també es pot accedir a Fira València, desplaçant-se fins a l’estació Les Carolines/Fira de la línia 2 de Metrovalencia.

Tots els usuaris que vullguen ampliar la informació d’horaris i freqüències d’este servici poden telefonar al 900 46 10 46 d’Atenció al Client. Esta informació també està disponible en la pàgina web de [Metrovalencia](https://www.metrovalencia.es/) i en l’*app* oficial.

Fecha: 27/03/2025